Uznesenie Európskeho parlamentu o výsledku rokovaní Výboru pre petície počas parlamentného roka marec 2004 - december 2005 (2005/2135(INI))



Úradný vestník 300 E , 09/12/2006 S. 0138 - 0142



P6_TA(2006)0255 Rokovania Výboru pre petície (2004 - 2005) Uznesenie Európskeho parlamentu o výsledku rokovaní Výboru pre petície počas parlamentného roka marec 2004 - december 2005 (2005/2135(INI)) Európsky parlament, - so zreteľom na svoje predchádzajúce uznesenia o výsledku rokovaní Výboru pre petície, - so zreteľom na Medziinštitucionálnu dohodu z apríla 1989 o posilnení petičného práva [1], - so zreteľom na články 21 a 194 Zmluvy o ES, - so zreteľom na článok 45 a článok 192 ods. 6 rokovacieho poriadku, - so zreteľom na správu Výboru pre petície (A6-0178/2006), A. keďže petičné právo je základným právom, ktoré je neodmysliteľne spojené s občianstvom Európskej únie, B. keďže petičné právo je ustanovené v Zmluve o ES od roku 1992 a bolo potvrdené v Charte základných práv EÚ (článok 44) a v článku 191 Rokovacieho poriadku Európskeho parlamentu, C. keďže Európsky parlament, Rada a Komisia potvrdili petičné právo a zaručujú medziinštitucionálne sledovanie petícií, D. keďže vykonávanie tohto práva je dôležité najmä pre európskych občanov, ale aj pre európske inštitúcie, pretože im umožňuje mať osoh z priameho zdroja informácií o obavách a ťažkostiach, na ktoré narážajú bežní občania pri dodržiavaní právnych predpisov EÚ, E. keďže Európsky parlament považuje petície za prostriedok, pomocou ktorého by sa mohol zlepšiť jeho politický dohľad a kontrola činností EÚ a spôsob, akým orgány EÚ, národné, regionálne a miestne orgány transponujú a vykonávajú politiky EÚ, F. keďže po rozšírení EÚ v máji 2004 občania desiatich nových členských štátov získali právo obracať sa s petíciami na Európsky parlament v úradnom jazyku svojho štátu, je potrebné vyvinúť značné logistické úsilie, aby mali možnosť využiť toto právo, G. keďže vždy existuje potreba, aby boli občania EÚ správne informovaní o svojom legitímnom práve obracať sa na Európsky parlament s petíciami vo veciach, ktoré sa ich týkajú a ktoré patria do rozsahu činností Európskej únie, H. keďže skoro jedna tretina petícií doručených Európskemu parlamentu je vyhlásená za neprípustnú, čiastočne následkom nedostatku informácií o rozdielnych kompetenciách Európskeho parlamentu, Európskeho ombudsmana, Európskeho súdu pre ľudské práva a o rôznych dostupných vnútroštátnych prostriedkoch nápravy, I. keďže Európsky parlament zlepšil postup preskúmania petícií, aby sa s nimi mohol zaoberať efektívnejšie a transparentnejšie, ale domnieva sa, že by sa mohlo urobiť viac pre zjednotenie a skonsolidovanie administratívnych štruktúr zodpovedaných za vybavovanie petícií, najmä ešte viac zabezpečiť vyvážené a spravodlivé zaobchádzanie s navrhovateľmi, ako i zaistiť dôvernosť postupu, ak to navrhovatelia žiadajú, J. keďže sa naďalej predpokladá spolupráca medzi Európskym parlamentom, ombudsmanom a Komisiou pri riešení vecí, na ktoré upozornia občania vo svojich petíciách a sťažnostiach, efektívnejšie by mohlo byť určité zjednodušenie postupov medzi týmito tromi inštitúciami, ako je napr. kombinovanie vyšetrovania v rámci petičného postupu, keď sú sťažnosti a petície predložené k tej istej veci, K. keďže podľa článku 230 Zmluvy o ES má Európsky parlament právo začať konanie pred Súdnym dvorom Európskych spoločenstiev za rovnakých podmienok ako Rada a Komisia, a má teda k dispozícii právne i politické nástroje, aby účinnejšie reagoval na oprávnené obavy občanov, L. keďže však Európsky parlament vždy lojálne podporuje spoluprácu, a to s Komisiou, ktorá je ochrancom zmlúv, ako účinný prostriedok na odstránenie problémov, vo veci ktorých ho občania požiadali o pomoc, M. keďže podľa Rámcovej dohody o vzťahoch medzi Európskym parlamentom a Komisiou z 26. mája 2005 [2], "Komisia neuverejní žiadne legislatívne iniciatívy ani dôležité iniciatívy alebo rozhodnutia predtým, ako o nich písomne upovedomí Európsky parlament", N. keďže osobitnou povinnosťou členských štátov a Rady je zabezpečiť občanom EÚ, aby národné, regionálne a miestne orgány vrátane agentúr, ktoré pre ne pracujú, dodržiavali a riadne uplatňovali európske právne predpisy, O. keďže treba zaznamenať, že prirodzene nie vždy vyšetrovanie predložených prípustných petícií prinesie občanom EÚ uspokojenie, ale že primerané množstvo petícií naozaj vedie k vyriešeniu problému alebo upozorní na určité obavy, čo môže neskôr Európskemu parlamentu pomôcť pri prerokovávaní právnych predpisov Spoločenstva, 1. potvrdzuje dôležitú úlohu Výboru pre petície pri spojení s občanmi EÚ a pri posilňovaní demokratickej legitimity a zodpovednosti procesu rozhodovania EÚ v očiach európskej verejnosti; 2. pripomína, že aj petície upozorňujú európske inštitúcie na to, čo jednotliví očania očakávajú od politík EÚ a do akej miery sa tieto očakávania plnia; 3. verí, že Výbor pre petície ponúka občanom dôležitý prostriedok na poskytovanie spätnej väzby o európskych aktoch a politikách, a tak prispieva k posilneniu demokratickej kontroly právnych predpisov Spoločenstva a jej uplatňovaniu na úrovni EÚ, ako i na národnej, regionálnej a miestnej úrovni; 4. zdôrazňuje skutočnosť, že Európsky parlament má na základe petičného postupu možnosť posúdiť situáciu, a ak je to nutné, konať, aby sa vyriešili nejasnosti v politických cieľoch EÚ, ako aj medzery v právnych predpisoch Spoločenstva alebo ich nesprávne uplatňovanie členskými štátmi; 5. podporuje názor, že v zásade by petičný postup mal byť právom určeným občanom EÚ, ktorí nemajú žiadnu inú možnosť nápravy voči konaniu Európskeho parlamentu; pripomína, že poslanci môžu toto právo realizovať v rámci pravidiel Európskeho parlamentu; upozorňuje poslancov na to, že oni majú k dispozícii iné parlamentné postupy; 6. zdôrazňuje dôležitú úlohu Komisie pri poskytovaní predbežnej analýzy petícií, ktorá výboru pomôže nájsť vhodné riešenia obáv a problémov, s ktorými sa občania stretávajú vo svojom každodennom živote; 7. zdôrazňuje, že ďalšia spolupráca medzi Európskym parlamentom, ombudsmanom a Komisiou prospieva všetkým stranám pri plnení spoločných cieľov zlepšiť európske právne predpisy a vytvoriť kvalitnejšie právne predpisy, ktorá sú viac inšpirované potrebami občanov; zdôrazňuje skutočnosť, že spoločné pravidlá správania sa pre všetky inštitúcie Spoločenstva musia byť ustanovené v súlade s kódexom dobrého administratívneho správania, ktorý navrhol Európsky ombudsman a schválil Európsky parlament; 8. vyjadruje svoje znepokojenie a prekvapenie, že v tomto kontexte 22. výročná správa Komisie o kontrole uplatňovania práva Spoločenstva (2004) (KOM(2005)0570) neuznáva dôležitú úlohu petičného postupu pri určení porušení, pretože v texte správy neexistuje odkaz na petície, jediný odkaz je v tabuľke prílohy 1; 9. domnieva sa, že Komisia ba mala oznámiť rozhodnutie o začatí konania o porušení predtým, než odošle list s oficiálnou správou, najmä ak Európsky parlament dostal petíciu k danej otázke; 10. odporúča, aby sa v prípade, keď občania podajú v tej istej veci petíciu Európskemu parlamentu a sťažnosť Komisii, oba postupy pri riešení predloženého problému vhodne koordinovali vzhľadom na to, že petičné právo je základným právom zabezpečeným zmluvou a pretože Európsky parlament poskytuje transparentný rámec na diskusiu, čo je predpokladom lepšej otvorenosti a zvýšenej verejnej zodpovednosti; 11. vyjadruje rastúce znepokojenie nad neprimerane dlhou dobou - často dosahujúcou aj niekoľko rokov - počas ktorej Komisia sleduje a uzavrie konanie o porušení, keď sa napokon začne, a vyjadruje svoju nespokojnosť s tým, že členské štáty často neplnia rozhodnutia Súdneho dvora; domnieva sa, že to znižuje dôveryhodnosť tvorby a koherentného uplatňovania práva ES a že to zvyšuje nedôveru v ciele EÚ; 12. ďalej upozorňuje na to, že je dôležité, aby členské štáty rýchlo vykonali rozsudky Súdneho dvora v prípadoch konania o porušení; víta dôraznejšiu politiku, ktorú prijala Komisia v decembri 2005, keď predvoláva členské štáty pred Súdny dvor, aby sa im uložila povinnosť zaplatiť jednorazové sumy a peňažné tresty; je presvedčený, že tento postup treba uplatňovať rázne, aby sa zabezpečila autorita EÚ a aby sa splnili oprávnené očakávania európskych občanov; 13. domnieva sa, že príslušné výbory Európskeho parlamentu by mali túto neprijateľnú situáciu ďalej preskúmať s cieľom urobiť odporúčania o zreteľnejšom parlamentnom zaangažovaní sa do konaní o porušení a o účinnejších prostriedkoch nápravy občanom; 14. zdôrazňuje dôležitosť celoštátnej informačnej kampane na zlepšenie informovanosti občanovo podstate právnych predpisov, politík a cieľov ES; tiež to môže prispieť k zníženiu počtu neodôvodnených petícií a sťažností a zároveň prispieť k tomu, aby Európsky parlament a Komisia v spolupráci s členskými štátmi zabezpečili správne uplatnenie práva a politiky EÚ; 15. pripomína kľúčovú úlohu, ktorú majú členské štáty v správnom vykonávaní právnych predpisov ES a v presadzovaní myšlienky, že EÚ je pre občanov dôležitá; zdôrazňuje potrebu lepšie koordinovanej účasti predstaviteľov členských štátov a ich parlamentov v diskusiách Výboru pre petície; 16. vyjadruje podporu vyšetrovacím misiám s jasnými cieľmi a zameraním podľa článku 192 rokovacieho poriadku, ktoré sa príležitostne vysielajú do rôznych členských štátov EÚ, aby vyšetrili záležitosti predložené v petíciách, a naďalej podporuje takéto misie, keď si to situácia plne vyžaduje, pretože poskytujú jasnejší pohľad na často zložité problémy priamo z miesta a pomáhajú, aby si zodpovedné úrady uvedomili situáciu, čo tiež zvýši tlak na nájdenie účinného a pragmatického riešenia v záujme občana; 17. požaduje, aby správy, ktoré sú potvrdeným výsledkom takýchto úloh, boli predložené predsedníctvu Európskeho parlamentu, a ak je to potrebné na informáciu aj iným výborom, ktoré sú činné v daných otázkach; 18. zdôrazňuje častú potrebu zvýšeného zapojenia Rady ako inštitúcie do činností výboru a podporuje jej účasť na zasadaniach výboru na príslušnej úrovni, ako sa uvádza v Medziinštitucionálnej dohode o lepšom zákonodárstve, ktorú 16. decembra 2003 prijala Rada, Európsky parlament a Komisia [3]; 19. opakovane navrhuje Rade, aby menovala skúseného úradníka, ktorý by bol zodpovedný za koordináciu záležitostí týkajúcich sa petícií, pretože mnohé z petícií sa môžu týkať citlivých politických otázok spojených s transpozíciou právnych predpisov ES členskými štátmi a cieľov EÚ; 20. konštatuje, že počet petícií, ktoré obdržal Európsky parlament počas prvého roku po rozšírení EÚ na 25 členských štátov, zostal napriek pôvodným očakávaniam relatívne nezmenený; je však isté, že čím bližšie sa občania nových členských štátov oboznámia s postupom podávania petícií, tým častejšie budú toto právo využívať; 21. požaduje, aby Európsky parlament prijal opatrenia na úrovni EÚ i na národnej úrovni na zvýšenie vedomia občanov EÚ o ich právach predložiť Európskemu parlamentu podľa článku 194 zmluvy petíciu o záležitostiach z oblasti činnosti EÚ, ktoré sa ich priamo týkajú, a tiež aby zdôraznil skutočnosť, že sťažnosti predložené ombudsmanovi podľa článku 195 zmluvy sa týkajú len tvrdení o nesprávnom úradnom postupe v inštitúciách alebo orgánoch EÚ; 22. oceňuje a víta kroky, ktoré sa urobili na posilnenie sekretariátu výboru, aby sa zabezpečili potreby jazykovej, právnej a politickej odbornosti, a zdôrazňuje, že tento proces by mal pokračovať, aby sa skrátil čas na odpovede, aby vyšetrovania boli ešte účinnejšie a aby služby výboru boli rovnako dostupné všetkým občanom EÚ; vyjadruje však poľutovanie nad trvalým nedostatkom personálu v sekretariáte výboru s ohľadom na zvyšujúci sa počet petícií, ktoré prichádzajú z nových členských štátov; 23. žiada konferenciu predsedov, aby v primeranom čase zvážila podstatné zvýšenie počtu členov Výboru pre petície na plný počet 50 členov, aby sa zabezpečilo, že pri riešení prípadov sa európskym občanom dostane ešte viac porozumenia zo strany výboru, čo Európskemu parlamentu umožní lepšie reagovať na očakávania zasielateľov petícií; 24. víta zavedenie nového softvérového systému pre petície v júli 2005, ktorý pracuje ako databáza aj ako nástroj riadenia poskytujúci informácie o priebehu práce na petícii; poukazuje na to, že elektronický softvér pre petície je prístupný členom výboru, ich asistentom, ako aj pracovníkom politických skupín a jeho cieľom je ďalšie posilnenie transparentnosti a efektívnosti práce výboru; 25. poukazuje na to, že článok 230 zmluvy umožňuje Európskeho parlamentu predložiť Súdnemu dvoru prípady porušenia zmluvy alebo akéhokoľvek zákona, týkajúce sa jeho uplatňovania; 26. zdôrazňuje legitímne právo Európskeho parlamentu využiť svoju právomoc, ak je to potrebné, aby ukončil vážne porušenie práva Spoločenstva, ktoré bolo odhalené počas vyšetrovania petície; 27. pripomína, že Európsky parlament žiada od roku 1998 revíziu Medziinštitucionálnej dohody z roku 1989; opakuje svoju naliehavú požiadavku, aby Rada a Komisia prevzali zodpovednosť za revíziu s cieľom vytvoriť účinnejší prostriedok nápravy a vymedzenie jasného a súdržného rámca základnej spolupráce medzi inštitúciami v príslušnej oblasti; 28. žiada príslušný výbor, aby v úzkej spolupráci s Výborom pre petície vykonal revíziu platných pravidiel pre petičný postup s cieľom viac ich zosúladiť so súčasnými najlepšími postupmi a posilniť postupy, ktoré sa vzťahujú na ochranu údajov a dôvernosti, bez ohrozenia nevyhnutnej transparentnosti samotného petičného procesu; 29. poveruje predsedu, aby postúpil toto uznesenie a správu Výboru pre petície Rade, Komisii, Európskemu ombudsmanovi, vládam a parlamentom členských štátov a ich výborom pre petície, ich ombudsmanom alebo podobným príslušným inštitúciám. [1] Ú. v. ES C 120, 12.4.1989, s. 90. [2] Ú. v. EÚ C 117 E, 18.5.2006, s. 123. [3] Ú. v. EÚ C 321, 31.12.2003, s. 1. --------------------------------------------------